Titabès e tschetschaperas

Da Felix Giger

Mintga utschè ha ses clom individual. Pli cumplitgà ch'in clom u in chant è e pli difficil ch'igl è d'imitar quel. Gnanc il cot vegn da chantar dapertut tuttina. En terra rumantscha chanta el per ordinari kikeriki, en Frantscha fa el cocorico. Nums d'utschels che derivan da l'imitaziun dal clom sa basan quasi adina sin cloms simpels dad in, dus u trais tuns. Sper la quacra (cun sias variantas imitativas fuffadutg, sachbadach, quitsquilat) datti anc ina retscha d'utschels cun nums onomatopoetics, sco ins numna en la scienza linguistica la creaziun da pleds che imiteschan ils suns. In num ch'imitescha il clom d'in tun sulet è il quac. Imitaziuns da cloms da dus tuns chattain nus en il num dal cucu ed en quel da l'uhu che vegn numnà en Sutselva e Surmeir puhu, en Surmeir era pugiu. Dal reminent èn era il piv sursilvan ed il püf ladin nums d'origin imitativ. Els van enavos sin il latin BUBO, ch'è in pled onomatopoetic per la tschuetta.
Pli giuven è il titabè da Ladir e Tujetsch. Ins na sa betg exact, sch'el caracterisescha la tschuetta da guaud (Waldkauz) u plitost il chavret (Ziegenmelker, Nachtschwalbe) che vegn numnà cun nums populars interessants: bèbè en Surmeir, beberebe a Mulegns, berabebe a Murmarera, sibabebe a Lantsch.
Per motiv da ses beschlar sco las chauras numnan ins il chavret (pled oriund da la Val Müstair) a Vna era chavrarol, a Champfer bech pignoula, a Duvin buchet. Dals nums chavra da god (Engiadina), caura digl uaul (Surselva), tgora da notg (Sutselva), cauracorn (Surselva), chavrer, utschè chavrer (Engiadina), curer salvadi (Sutselva), tgavrer olt (Schons) na san ins betg cun precisiun, sch'els valan per la tschuetta da guaud u per il chavret ni per domadus. Las expressiuns tettacauras (Surselva) ed utschella da not (Engiadina) èn simplas translaziuns dals nums tudestgs Ziegenmelker e Nachtschwalbe.
In utschè che sa fa udir gia baud tar nus la primavaira cun ses zipzap nunconfundibel è il zilpzalp, ch'ils amaturs rumantschs d'utschels numnan era fegliarel da salesch.
Tge utschè pudess il tschetschapera esser. Il num derasà en Surselva e documentà en la Val Müstair en la furma chicapera, ha da far directamain nagut cun tschitschar péra (Sursilvan per paira), mabain imitescha il zizipi dal maset grond, che vegn numnà a Sevgein simplamain il tschitschipi ed en Engiadina era il cicagnè (sper las expressiuns pli derasadas da parüschla e tschingalegra). Ozendi ha il maset reducì ses clom sin dus tuns. Las raschuns èn misteriusas.
In enconuschider d'utschels sa immediat tgi ch'è il didelit da la Val Müstair. Igl è il chardelin, numnà per tudestg Distelfink u Stieglitz, ch'è era in num onomatopoetic. Pli difficils dad identifitgar èn il tüin u il zizi ed il pitpit u pivet.
Ils emprims dus denomineschan il fegliarel musicant (Fitislaubsänger), il pitpit è il num per il pivet da guaud che n'è betg in pitschen piv (Uhu), mabain in num per l'utschè ch'il tudestg numna Pieper.
Il bulbapuf è in utschè ch'ins vesa ed auda deplorablamain mo fitg darar pli en nossas cuntrada. Igl è in vegl num imitativ ladin per l'utschè ch'ins numna uschiglio cot da matg ni gialet da mai (Eb.) per tudestg Wiedehopf e per latin upupa, perquai che ses clom tunava per ureglias latinas sco up-up. Il spagnol popular numna l'utschè era poco a poco ("pauc a pauc").